Leif Mikkelsen (V), 2006-04-20:
Denne forespørgselsdebat vil jo sikkert komme til at cirkulere om de samme elementer, som vi har drøftet jævnligt omkring kommunestyret, når vi har diskuteret udligningsreform, kommunalreform osv., nemlig om pengene nu også var til rådighed.
Jeg synes, det er værd at minde om, at denne regering med kommunalreformen havde som hovedsigte at placere opgaverne i kommunerne uden at stille spørgsmål om, hvorvidt der var manglende tillid til kommunerne, havde en fast tro på, at kommunestyret skal være det bærende element i de borgernære opgaveløsninger i fremtidens Danmark.
Denne regering troede altså på kommunerne og har tillid til kommunerne, og dermed lægger vi opgaverne der, og der er grund til at glæde sig over, at de også selv har taget sig af de opgaver, der lå i amterne.
Det har været klokkeklart, at pengene fulgte med disse opgaveløsninger, og derfor kan de selvfølgelig for de samme penge også løses i kommunerne, hvor de tidligere kunne løses et andet sted.
Så er der det, og jeg holder næsten af at gentage det, at i denne regerings levetid, siden vi har fået denne borgerlige regering, har den decentrale struktur været prioriteret økonomisk set.
Det er der, væksten er placeret, det er der, de borgernære opgaver er.
Det vil sige, at den vækst i den offentlige sektor, som denne regering forfølger i respekt for balancen mellem den offentlige sektor og den private sektor, faktisk er det, der er fundamentet for, at økonomien i Danmark i det hele taget er i balance og er i god balance og i øvrigt har ført til, at vi har kunnet afvikle gælden.
Vi har formået at have en udvikling i økonomien, der er gået alene til at sikre de borgernære opgaver, ved at væksten i den offentlige økonomi har fundet sted i kommuner og amter.
Det er fortsat en præmis, en hensigt i de aftaler, der træffes i fremtiden.
Vi har altså gennemført en kommunalreform, som i sig har et betydeligt potentiale til rationaliseringer og effektiviseringer.
Det er der ingen tvivl om, og disse gevinster er slet ikke hentet endnu, det starter først i 2007 med disse muligheder.
Når vi når dertil, vil man få at se, at der har kommunerne altså en ny mulighed for at skaffe sig øget økonomisk råderum – i øvrigt uden at være afhængige af økonomiforhandlinger osv. – som man kan beholde til prioriteringer, serviceudvidelser, og hvad man nu ellers ud fra lokalpolitiske ønsker har lyst til og har brug for.
Det, der er kernen, er, at vi når frem til, at der er mulighed for lokalt at prioritere det, man kunne tænke sig der skulle være anderledes, eller man ville gøre anderledes i sin kommune i forhold til andre kommuner.
Så vi fastholder decentralt kommunestyre, der altså har forskelle i sig.
Jeg mener, at vi nu når frem til en fremragende situation, hvor vi holder fast i de principper fra formiddagens debat om mål og rammestyring, som kan føre til lokal handlefrihed, mulighed for prioriteringer og forskelle.
I forlængelse heraf vil jeg på vegne af Venstre, Dansk Folkeparti og Det Konservative Folkeparti tillade mig at fremsætte følgende:
Forslag til vedtagelse: »Folketinget tager ministrenes redegørelse om forhandlingerne med kommunerne om økonomien for 2007 til efterretning.
Folketinget opfordrer regeringen til i disse forhandlinger at sætte et fortsat fokus på overholdelse af forudsætningerne i aftalerne om mål og rammestyring som pejlemærke for det fremtidige aftalesystem mellem regeringen og kommunerne.
Folketinget noterer sig, at der inden for rammerne af budgetsamarbejdet fortsat er mulighed for serviceforbedringer på de kommunale områder.
Kommunerne har ved en målrettet indsats mulighed for at vægte udviklingen af de enkelte serviceområder efter lokale prioriteringer.«